A nagy rombuszhal halászata nagy társadalmi-gazdasági jelentőséggel bír a Fekete-tenger partja mentén fekvő országok számára. A GFCM/41/2017/4 sz. ajánlás 2018-ra és 2019-re vonatkozóan 644 tonnában állapította meg a nagy rombuszhalra vonatkozó regionális TAC értékét, emellett pedig ideiglenes kvótákat osztott ki a Fekete-tenger partja mentén fekvő valamennyi ország számára. Az ajánlásban egy felülvizsgálati rendelkezés is szerepel, amely lehetővé teszi a TAC és a kvóták felülvizsgálatát 2018-ban, amennyiben a tudományos szakvélemény nem erősíti meg, hogy a halászati mortalitás alakulása továbbra is kedvező irányú. A Fekete-tengerért felelős GFCM-munkacsoport 2018. július 11–13-án tartott 7. éves ülésén a résztvevők megerősítették, hogy a nagy rombuszhal állományának halászati mortalitása továbbra is kedvezően alakul. Az EU részére 2018-ra és 2019-re odaítélt kvóta 114 tonna volt. EA nagy rombuszhalra vonatkozó teljes kifogható mennyiségre és kvótára, a halászati erőkifejtés szabályozására, az évi 180 halászati napban megállapított korlátozásra, valamint a jelenleg alkalmazandó, április 15-től június 15-ig tartó két hónapos halászati tilalmi időszakra vonatkozó előírásokat indokolt e rendelet útján végrehajtani.

A Bulgária és Románia által kiaknázott fekete-tengeri állományokra nem uniós országok is halásznak, nevezetesen Törökország, Ukrajna, Grúzia és az Orosz Föderáció.

–A nagy rombuszhal tekintetében használt, tengerfenéken rögzített kopoltyúhálókra vonatkozó minimumkövetelményekről és a Fekete-tenger cetféléinek védelméről szóló, a Földközi-tengeri Általános Halászati Bizottság (GFCM) 37. ülésszakán (Split, 2013. május) elfogadott GFCM/37/2013/2 sz. ajánlás.

–A nagy rombuszhal Fekete-tengeren folytatott jogellenes, be nem jelentett és szabályozatlan halászatának megelőzésére, megakadályozására és felszámolására irányuló intézkedések megállapításáról szóló, a Földközi-tengeri Általános Halászati Bizottság (GFCM) 39. ülésszakán (Milánó, 2015. május) elfogadott GFCM/39/2015/3 sz. ajánlás.

–A nagy rombuszhal fekete-tengeri (GFCM 29 földrajzi alterület) halászatára vonatkozó többéves gazdálkodási tervről szóló, a Földközi-tengeri Általános Halászati Bizottság (GFCM) 41. ülésszakán (Budva, 2017. október) elfogadott GFCM/41/2017/4 sz. ajánlás.

–A Fekete-tengeren folytatott halászati gazdálkodással foglalkozó magas szintű GFCM-ülés keretében 2016 októberében elfogadott bukaresti nyilatkozat. A konferencia résztvevői elfogadták ezt a nyilatkozatot, amely hangsúlyozza, hogy a fekete-tengeri halászat fenntarthatóságának növelése érdekében közös és együttműködésen alapuló megközelítésre van szükség a parti államok között.

–A fekete-tengeri halászattal és akvakultúrával foglalkozó magas szintű konferencia keretében 2018. június 7-én aláírt szófiai miniszteri nyilatkozat, amely konkretizálja a bukaresti nyilatkozatban foglalt kötelezettségvállalásokat, és a fekete-tengeri halászat fenntarthatósága érdekében a következő 10 évre külön cselekvési tervet hoz létre.

–A földközi-tengeri és a fekete-tengeri halászat fenntarthatóságára irányuló középtávú (a 2017–2020-as időszakra szóló) GFCM-stratégia, amely – többek között – egy sor intézkedést fogadott el a fekete-tengeri halászat multilaterális szintű irányításának megerősítésére.

–Bulgária és Románia támogatta a nagy rombuszhal halászatára vonatkozó, a GFCM/41/2017/4 sz. ajánlásban meghatározott ellenőrzési és vizsgálati kísérleti projektet, és aktívan részt vett annak végrehajtásában. A GFCM kísérleti projektjét az Európai Halászati Ellenőrző Hivatal (EFCA) dolgozta ki, Bulgária és Románia pedig tevékenyen együttműködött az EFCA-val, ami lehetővé tette a közös műveletnek az említett országok kizárólagos gazdasági övezetében történő végrehajtását.

–A Bulgária és Románia által a 2018. évi halászati lehetőségekről szóló rendelet összefüggésében 2017 decemberében tett kötelezettségvállalások végrehajtása hatékony; e kötelezettségvállalások arra vonatkoztak, hogy ezek az országok hatékonyabbá teszik a nagy rombuszhal és a tüskéscápa állományaival 2018-ban folytatott gazdálkodást, javítják az ellenőrzést, küzdenek a jogellenes, be nem jelentett és szabályozatlan halászat ellen, és javítják az adatgyűjtést. Mind Bulgária, mind Románia számos intézkedést hajtott végre a következők érdekében: a be nem jelentett fogások kockázatának csökkentése annak előírásával, hogy fel kell jegyezni a nagy rombuszhal és a tüskéscápa valamennyi fogását (még az 50 kg-nál kisebb mennyiségek esetében is), a vizsgálatok arányának növelése (a tengeren, a piacon, a szárazföldön, közös vizsgálatok révén), a fekete-tengeri állományok halászata és az ilyen állományok biológiai adatai tekintetében a tudományos szakvélemények támogatása és azok színvonalának további emelése.

·Összhang az EU egyéb szakpolitikáival és célkitűzéseivel

A javasolt intézkedések a közös halászati politika célkitűzéseivel és szabályaival összhangban kerültek kidolgozásra, és összeegyeztethetők a fenntartható fejlődést célzó uniós politikával.

2.AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI

·Szakértői vélemények beszerzése és felhasználása

A konzultációba bevont tudományos szervezetek a Halászati Tudományos, Műszaki és Gazdasági Bizottság (HTMGB) és a Földközi-tengeri Általános Halászati Bizottság (GFCM) fekete-tengeri munkacsoportja (WGBS).

Az Európai Unió a HTMGB-től tudományos szakvéleményt kér a fontos halállományok állapotáról. A HTMGB a Bizottságtól kapott megbízásnak megfelelően bocsátja ki szakvéleményeit. Az e javaslat tanácsi megvitatásakor rendelkezésre álló legutóbbi és pontos szakvélemény kiterjed azokra a fekete-tengeri állományokra, amelyek vonatkozásában kvóták kerültek előterjesztésre.

Az Unió végső célja olyan populációméret elérése és fenntartása az állományoknál, amely mellett biztosítható a maximális fenntartható hozam (MFH). Ez a cél kifejezetten belekerült a KHP alaprendeletébe, amely 2. cikkének (2) bekezdésében kimondja, hogy ezt a célkitűzést „… amely állományoknál lehetséges 2015-ig, az összes állomány esetében pedig fokozatosan legkésőbb 2020-ig” el kell érni. Ez jól tükrözi azt a kötelezettségvállalást, amelyet az Unió a fenntartható fejlődésről szóló, 2002. évi johannesburgi csúcstalálkozó következtetései és a kapcsolódó végrehajtási terv vonatkozásában tett.

·Konzultáció az érdekelt felekkel

Az érdekelt felekkel való konzultációra a közös halászati politika végrehajtásának jelenlegi állásáról és a 2019. évi halászati lehetőségekkel kapcsolatos konzultációkról szóló, az Európai Parlamentnek és a Tanácsnak címzett bizottsági közlemény [COM(2018) 452 final, 2018.6.11.] révén került sor. A javaslat tudományos alapját a HTMGB szolgáltatja. Minden HTMGB-jelentés hozzáférhető a Tengerügyi és Halászati Főigazgatóság (DG MARE) weboldalán.

·Hatásvizsgálat

Uniós szinten a nagy rombuszhal állományának regenerációját hátrányosan befolyásoló hatások kockázatát csökkentik azok a további adatrögzítési, ellenőrzési és nyomonkövetési intézkedések, amelyeket Románia és Bulgária vezetett be és hajtott végre a bizonyos fekete-tengeri halállományokra vonatkozó halászati lehetőségeknek a 2018. évre történő meghatározásáról szóló rendelet elfogadásának összefüggésében általuk vállalt kötelezettségekkel összhangban.

Multilaterális szinten az állomány regenerációjára gyakorolt negatív hatások kockázatát számos új intézkedés mérsékli: 1. a június 7-én aláírt szófiai miniszteri nyilatkozat, amely megerősíti a Fekete-tenger partján fekvő országok elkötelezettségét az iránt, hogy közösen lépjenek fel a fekete-tengeri halászat fenntarthatóságára irányuló konkrét cselekvési terv alapján, 2. a jogellenes, be nem jelentett és szabályozatlan halászat elleni küzdelemről szóló GFCM regionális cselekvési tervnek a GFCM 41. éves ülésszakán történő elfogadása, majd a későbbiekben annak végrehajtása, 3. a tudományos adatok, felmérések és értékelések területén zajló regionális együttműködésen alapuló „BlackSea4Fish” GFCM-projekt multilaterális szintű végrehajtása, valamint 4. a nagy rombuszhal fekete-tengeri (GSA 29) halászatára vonatkozó többéves gazdálkodási tervnek a GFCM 41. éves ülésszakán történő elfogadása, majd a későbbiekben annak végrehajtása. A terv a 2018. és 2019. évre vonatkozóan multilaterális teljes kifogható mennyiséget határozott meg, és azt ideiglenes jelleggel kiosztotta a Fekete-tenger partja mentén fekvő országok között. A többéves gazdálkodási terv lényeges eleme a tengeren végzett közös vizsgálati és ellenőrzési kísérleti projekt végrehajtása. A felülvizsgálati rendelkezés lehetővé teszi a TAC és a kvóták felülvizsgálatát arra az esetre, ha a tudományos szakvélemény nem erősíti meg, hogy a halászati mortalitás alakulása továbbra is kedvező tendenciát mutat. Ezenkívül a terv értelmében 2020-ig létrejön egy állandó TAC-elosztó rendszer és egy állandó vizsgálati program. E terv hozzá fog járulni a jogellenes, be nem jelentett és szabályozatlan halászati tevékenységek elleni hatékony küzdelemhez, valamint a nagy rombuszhal állományával való megfelelő gazdálkodáshoz.